Osijek Express

Zbor Hrvatske radiotelevizije u Dvorani Franjo Krežma u Osijeku!
2024-10-18 20:00 - 22:00 (Europe/Zagreb) | KD Franjo Krežma
Zbor Hrvatske radiotelevizije pod ravnanjem maestra Tomislava Fačinija uz operne soliste: sopranisticu Mariju Kuhar Šošu, mezzosopranisticu Martinu Gojčetu Silić, tenora Stjepana Franetovića i baritona Roberta Kolara izvest će velebno djelo zborske literature Hrvatska misa u d-molu hrvatskog skladatelja Borisa Papandopula u Dvorani Franjo Krežma u Osijeku u petak, 18. listopada s početkom u 20.00 sati.
Kao dio nacionalnog ciklusa KONCI.HR, realiziran u partnerstvu s Hrvatskom udrugom glazbenih organizatora (HUGO), ulaznice za koncert su besplatne, ali ih je potrebno preuzeti na porti Kulturnog centra. Radno vrijeme porte je od ponedjeljka do subote 7-23 sata.
Koncert nije dio Krežminog ciklusa, stoga pretplatničke ulaznice i pripadajuća mjesta za ovaj koncert ne vrijede. Stoga, pozivamo sve zainteresirane posjetitelje da preuzmu besplatne ulaznice na porti KC-a i uživaju u izvedbi u petak, 18.10. s početkom u 20.00 sati u Dvorani Franjo Krežma.
Hrvatska misa u d-molu, op. 86 amblematsko je djelo vokalne baštine. Skladana 1938. godine i praizvedena 1942. godine u Hrvatskom glazbenu zavodu, skladatelj Boris Papandopulo posvetio ju je Hrvatskom pjevačkom društvu „Kolo“ uz njihovu 80. obljetnicu. Uspjeh je bio izniman; izvještavalo se o „snažnom i potresnom djelu“ koje čini „potpunu cjelinu punu snažnih dramatskih akcenata i lirizma“. Iste godine kad je praizvedena, Hrvatska misa nagrađena je kao „najbolje djelo oratorijskog značaja“.
Nakon Drugog svjetskog rata Hrvatska misa pada u zaborav. Tek 1983. godine ponovno će je izvesti Akademski zbor „Ivan Goran Kovačić“. U narednim godinama Hrvatska misa vraća se na zborske repertoare koji ju iznova prepoznaju kao jedno od najreprezentativnijih djela hrvatske crkvene glazbe 20. stoljeća.
Petak, 18.10.2024. / 20.00 sati
ZBOR HRVATSKE RADIOTELEVIZIJE
MARIJA KUHAR ŠOŠA, sopran / MARTINA GOJČETA SILIĆ,mezzosopran/ STJEPAN FRANETOVIĆ, tenor / ROBERT KOLAR, bariton
Boris Papandopulo: Hrvatska misa u d-molu, op. 86
za mješoviti zbor, sopran, alt, tenor i bariton solo a cappella
Trajanje: 1 sat bez pauze

Otvara se koncertna dvorana Franjo Krežma! Otvaraju orkestar HRT-a, Brevisice…
2024-09-25 - 2024-09-28 | Kulturni centar
– Otvorenje Dvorane Franjo Krežma događaj je od povijesne važnosti za grad Osijek. Gradnja koncertne dvorane događa se jednom u sto godina i pripadnici smo generacije koja će tome svjedočiti. Bit će to četiri uzastopna dana proslave umjetnosti u Osijeku, tijekom kojih kojih će umjetnici obilježiti svoj (novi) prostor, umjetnička djela ga dupke ispuniti od predvorja do krova i nazad(!), a publika udahnuti život u njega – objavili su jasno i glasno iz KC-a, nižući kako će Osijek obilježiti ovaj trenutak…

Sinoć smo već imali Live performans „From zero to one“ hrvatske plesne umjetnice s nizozemskom adresom Valentine Lacmanović, koja je plesom, pokretom i snažnom simbolikom odvrtjela krug početka i kraja završetka radova na dvorani, prvi ulazak umjetnika u prostor…
– U četvrtak, 26.9. s početkom u 19.00 sati u sklopu Svečanosti otvorenja dvorane, otvara se samostalna izložba „Memento“ talijansko-brazilskog arhitekta i umjetnika Viniciusa Libardonija – nastavlja KC i opisuje…
– Izložba je to koja istražuje sudbinu poslijeratne poljske modernističke arhitekture, prikazujući ikonične građevine kroz monokromatske otiske na papiru. Libardoni prikazuje ove nekoć monumentalne i slavne građevine u distopijskim krajolicima, reflektirajući njihovo propadanje i nestanak. Izložba poziva posjetitelje na razmišljanje o očuvanju baštine. Serija radova je hommage arhitekturi prošlog doba, ali promišljanje o očuvanju monumentalnih struktura kao odgovornost prema budućim generacijama koje imaju pravo na bogatstvo povijesnih slojeva u svojoj okolini.

– Izložba ostaje otvorena sve do 12. listopada u Galeriji Kulturnog centra, a ulaz na otvorenje i izložbu je slobodan.
A onda…
– U petak, 27.9. s početkom u 20.00 sati centralnu svečanost otvorenja Dvorane Franjo Krežma uveličat će Simfonijski orkestar Hrvatske radiotelevizije pod ravnanjem svog šefa dirigenta Pascala Rophéa te tako, zajedno s pijanistom Konstantinom Krasnitskim koji će Rahmanjinov 2. koncert za klavir i orkestar izvesti na novom Yamahinom koncertnom klaviru, pokazati sve mogućnosti novog koncertnog prostora koje Osijek dosad nije imao, a Dvoranom Franjo Krežma konačno dobiva.
– Posveta Franji Krežmi, osječkom violinskom virtuozu po kojem je Dvorana dobila ime, a kojeg je čak i veliki Giuseppe Verdi prozvao nasljednikom Paganinija, na najljepši mogući način bit će iskazana izvedbom njegova Scherzina u interpretaciji mladog osječkog glazbenika Zvonimira Krpana u pratnji Domagoja Guščića na klaviru.
– Osim Rahmanjinova i Krežme, na koncertnom programu koncerta Otvorenja je i orkestralna suita iz baleta Žar ptica Igora Stravinskog.

– Tradicija izvrsnosti zborske glazbe i zborova u Osijeku nadaleko je poznata pa je zato drugi koncert u sklopu Svečanog otvorenja, u subotu, 28. rujna s početkom u 20.00 sati, posvećen upravo tom dijelu glazbenog stvaralaštva. Vokalni ansambl Brevis pod ravnanjem njihove umjetničke voditeljice i dirigentice Antoanete Radočaj Jerković uz klavirsku pratnju Davora Dedića i operne soliste praizvest će djela hrvatskih skladatelja Tomislava Uhlika i Brune Vlaheka te Davora Dedića na temu Branka Mihaljevića, posvećene upravo VA Brevis, dirigentici Jerković i napisane za i u povodu svečanog otvorenja nove koncertne dvorane kojom ne samo Osijek, nego i Hrvatska postaje bogatija za još jedno istinsko glazbeno i kulturno središte. Program koji slavi hrvatsku skladateljsku baštinu te čuva i njeguje zborsku tradiciju na ovim prostorima upotpunit će i izvedbe antologijskih djela hrvatske zborske literature ( Papandopulo, Bukvić, Zlatić…) za ženski zbor koje je Vokalni ansambl Brevis izvodio na brojnim koncertima u Hrvatskoj i inozemstvu.
– Ulaznice za drugi koncert u prodaji su na porti Kulturnog centra Osijek (pon-pet 8-16 sati) ili online, putem sustava prodaje Core Event ( core-event.co)
– Program otvorenja donose vam Grad Osijek, Ministarstvo kulture i medija Republike Hrvatske, Kulturni centar Osijek te Osječko-baranjska županija.
Foto: Grad Osijek (arhiva)
